Προσγειώθηκε σήμερα το πρωί στο αεροδρόμιο «Ελευθέριος Βενιζέλος» αεροσκάφος της Air China το οποίο μετέφερε 1. εκατ. μάσκες από την Κίνα για τα ελληνικά νοσοκομεία, λόγω της πανδημίας του κορωνοϊού.

Η αποστολή με ιατρικές προμήθειες που παρείχε η κινεζική κυβέρνηση προς την Ελλάδα, κατόπιν επείγοντος αιτήματος της ελληνικής κυβέρνησης, έφτασε στην Αθήνα το Σάββατο το πρωί, με πτήση της Air China CA 863. Η βοήθεια, βάρους περίπου 8 τόνων, περιλαμβάνει προστατευτικές και χειρουργικές μάσκες, προστατευτικό εξοπλισμό, γυαλιά, γάντια και καλύμματα παπουτσιών.

Το 1 εκατομμύριο προστατευτικές και χειρουργικές μάσκες και άλλα ιατρικά αναλώσιμα παραδόθηκαν σήμερα στο Υπουργείο Υγείας για τις ανάγκες του Εθνικού Συστήματος Υγείας. Οι 500.000 είναι δωρεά της κινεζικής Κυβέρνησης και οι 500.000 της κινεζικής εταιρείας, State Grid, στρατηγικού εταίρου της ΑΔΜΗΕ.



Η πρέσβης της Κίνας στην Ελλάδα, Zhang Qiyue, παρέδωσε τις ιατρικές προμήθειες εκ μέρους της κινεζικής κυβέρνησης στον υπουργό Υγείας, Βασίλη Κικίλια στον Διεθνή Αερολιμένα Αθηνών, Ελευθέριος Βενιζέλος. Ο υπουργός Επικρατείας, Γιώργος Γεραπετρίτης και ο αναπληρωτής υπουργός Εξωτερικών, Μιλτιάδης Βαρβιτσιώτης ήταν παρόντες στην εκδήλωση παραλαβής της βοήθειας.

Η πρέσβης Zhang τόνισε ότι η περισυλλογή και η μεταφορά αυτών των ιατρικών προμηθειών έγινε μέσα σε 8 ημέρες, σε μια περίοδο μάλιστα που η Κίνα εξακολουθούσε να υφίσταται τεράστιες πιέσεις από τον περιορισμό της επιδημίας και η διαθεσιμότητα ιατρικών υλικών εξακολουθούσε να είναι ελλιπής.

Επιπλέον ιατρικές προμήθειες, βάρους περίπου 10 τόνων, δωρεά από κινεζικές επιχειρήσεις και οργανώσεις έφτασαν με την ίδια πτήση και παραδόθηκαν επίσης στην ελληνική κυβέρνηση.

Η Πρέσβης Zhang αναφέρθηκε στα λόγια του Αριστοτέλη: "Τι είναι φίλος; Φίλος σημαίνει η ενιαία ψυχή που κατοικεί σε δύο σώματα", λέγοντας ότι "οι δύσκολες στιγμές αποκαλύπτουν τους αληθινούς φίλους" και ότι "η Κίνα και η Ελλάδα συνεργάζονται στενά στον αγώνα κατά του Covid-19, γεγονός που επιβεβαιώνει για ακόμη μια φορά τις εξαιρετικές σχέσεις και φιλία μεταξύ των δύο λαών".

Ευχαρίστησε και πάλι την ελληνική κυβέρνηση για την ισχυρή υποστήριξή της κατά τη διάρκεια της μάχης της Κίνας κατά του Covid-19, όπως αποδεικνύουν οι επιστολές του πρώην Προέδρου της Ελληνικής Δημοκρατίας κ. Προκόπιου Παυλόπουλου και του Πρωθυπουργού Κυριάκου Μητσοτάκη στον κινέζο πρόεδρο Xi Jinping.

Η Πρέσβης Zhang συνεχάρη επίσης την ελληνική κυβέρνηση για τις προσπάθειες και τα μέτρα που έλαβε, χαρακτηρίζοντάς τα ως "έγκαιρα και δυναμικά".

Πρόσθεσε επίσης ότι "οι κινεζικές επιχειρήσεις όπως η Cosco Shipping, η State Grid, η Bank of China, η ICBC, η Huawei, για να αναφέρουμε μερικές μόνο, έχουν συμβάλει με τον δικό τους τρόπο στην ελληνική κοινωνία. Περισσότερες δωρεές καταφθάνουν. Και θα καταβάλουμε κάθε δυνατή προσπάθεια για να βοηθήσουμε τους φίλους μας στην Ελλάδα".

"Με αλληλεγγύη και συνεργασία, θα ξεπεράσουμε αυτήν την πρόκληση μαζί", κατέληξε η πρέσβης Zhang.

«Φιλία εστί μία ψυχή εν δυσί σώμασιν ενοικουμένη» («Η φιλία είναι μια ψυχή που κατοικεί σε δυο σώματα»), Αριστοτέλης, 384-322 π.Χ..

Ο Βασίλης Κικίλιας έκανε την ακόλουθη δήλωση: «Είμαστε ευγνώμονες στην κινεζική Κυβέρνηση, στην κινεζική εταιρεία State Grid, μέτοχο της ΑΔΜΗΕ, και σε όποιον άλλον έχει συμβάλλει, στο να έρθει αυτή η βοήθεια σε είδη προστασίας πρώτης ανάγκης για τα νοσοκομεία μας, μάσκες και λοιπό υλικό. Δίνουμε μια πάρα πολύ μεγάλη μάχη, όλοι οι άνθρωποι της υγείας, γιατροί, νοσηλευτές, το παραϊατρικό προσωπικό, οι διασώστες του ΕΚΑΒ, οι διοικητικοί υπάλληλοι.

Ζητώ για μία ακόμη φορά από όλους, να στηρίξουν αυτούς που δίνουν αυτή την τεράστια μάχη και να μείνουν σπίτι τους. Να προσέξουν τους εαυτούς τους, τις ευπαθείς ομάδες, τους ανθρώπους οι οποίοι πλήττονται περισσότερο από αυτή την κρίση Δημόσιας Υγείας. Σε μια παγκόσμια έλλειψη αυτών των αγαθών και στην τεράστια μάχη που δίνει το Υπουργείο Υγείας, προκειμένου να μπορεί έχει προμήθειες, η σημερινή είναι μια πολύ μεγάλη ανάσα.

Και θα συνεχίσουμε να παλεύουμε, ώστε να εξοπλίζουμε κι άλλο τα νοσοκομεία μας. Θα συνεχίσουμε να κάνουμε προσλήψεις νοσηλευτικού και ιατρικού προσωπικού. Επαναλαμβάνω: Απαιτείται μεγάλη προσοχή από όλους. Η κρίση και οι δύσκολες μέρες είναι μπροστά. Όποιοι έφυγαν και πήγαν στα εξοχικά τους και στα νησιά, κακώς το έκαναν. Τους ζητώ να επιδείξουν πατριωτισμό, φιλότιμο και ατομική ευθύνη, για να προστατέψουμε αυτούς που έχουν ανάγκη».

Σε δηλώσεις του στην ΕΡΤ, ο αναπληρωτής ΥΠΕΞ Μιλτιάδης Βαρβιτσιώτης τόνισε ότι «είναι πολύ σημαντικό το ότι έχουμε αυτή τη συνεργασία με την Κίνα και μας παρέχει αυτή τη βοήθεια που έχουμε ανάγκη». «Η κυβέρνηση», σημείωσε, «έχει στείλει ένα σαφές μήνυμα και ο Κυριάκος Μητσοτάκης από την πρώτη στιγμή ενημερώνει τους πολίτες για τα μέτρα που πρέπει να πάρουν. Έχει πολύ μεγάλη σημασία να αντιληφθούμε τον κίνδυνο που έχουμε εμείς οι ίδιοι για τον εαυτό μας, αλλά και αυτόν που μπορούμε να προκαλέσουμε για τους γύρω μας. Εάν, λοιπόν, δεν κάνουμε αυτό που πρέπει, τελικά θα οδηγηθούμε στο να πολλαπλασιαστούν τα κρούσματα και να θρηνήσουμε πολύ περισσότερα θύματα σε αυτή τη διαδικασία. Δεν είναι μία εύκολη μάχη, δεν είναι μία μάχη που θα τελειώσει αύριο το πρωί. Είναι μία μάχη που θέλει και ψυχραιμία και διάρκεια και, πάνω απ' όλα, αυτοσυγκράτηση από τους πολίτες. Θεωρώ ότι καταφέραμε μέχρι σήμερα, βλέποντας και τι συμβαίνει στις υπόλοιπες ευρωπαϊκές χώρες, να είμαστε ένα βήμα μπροστά. Ας μην αφήσουμε τις δικές μας απερισκεψίες να κάνουν την κοινωνία μας να χάσει αυτό το πλεονέκτημα, που έχει κερδίσει σε σχέση με την αντιμετώπιση του ιού».

Πρόσθεσε δε ότι «οι προσπάθειές μας να αποκτήσουμε μέσα ατομικής προστασίας δεν εξαντλούνται μόνο σε αυτή την πτήση και σε αυτή την παρτίδα. Θα προσπαθήσουμε να υπάρχει κι άλλη ροή, ώστε να έχουμε κι άλλα αποθέματα. Πάντως, νομίζω ότι δίνουν μία μεγάλη ανάσα ιδιαίτερα στο υγειονομικό προσωπικό της χώρας να έχει επάρκεια σε μέσα ατομικής προφύλαξης για ένα ικανό χρονικό διάστημα».

Επιπλέον, ερωτώμενος σχετικά με το ενδεχόμενο απαγόρευσης κυκλοφορίας, απάντησε ότι η κυβέρνηση δε θα χρειαστεί να καταφύγει σε αυτό το μέτρο, αν όλοι μας φερθούμε υπεύθυνα και πάψουν να υπάρχουν εικόνες όπως οι χθεσινές, με τους πολίτες να συνωστίζονται στα διόδια και τα πλοία.